**Ea**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Priviți-mă, sunt doar un pumn de oase;

O mână de nisip sub mări de zgură;

C-abia așteaptă iarba să-mi descoase

Mâna de trup și vorbele din gură.

Și-am să mă rog de anotimpuri blânde

Să mă răsară-n flori peste câmpie;

Cu brațe parfumate să pot prinde

Glezna prințesei mele de hârtie.

Sub talpa-i fină să-mi așez sărutul,

Să-i spăl cu rouă toată nălucirea,

Vișina gurii, sânii, dedesubtul...

Să-mi amintesc din nou ce e iubirea.

Și cât din mine arde pe vecie,

Cât dor se risipește viu prin iarbă

Să caute prințesa de hârtie

Care, de mine, florile întreabă.

Din volumul Ceremonia Iubirii -

Editura Rovimed Publishers Bacău - 2013